Nafarroako Parlamentuko Mahaiak, 2021eko maiatzaren 24an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Domingo González Martínez jaunak aurkezturiko mozioa, zeinaren bidez Nafarroako Gobernua premiatzen baita 2109/2012 Ebazpena bertan behera utz dezan eta langileen ordezkariekin ordezko ebazpen bat negozia dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko maiatzaren 24an

Lehendakaria: Unai Hualde Iglesias

MOZIOAREN TESTUA

EH Bildu-Nafarroa talde parlamentarioko parlamentari Txomin González Martínez jaunak, Legebiltzarreko Erregelamenduan xedatzen denaren babesean, honako mozio hau aurkezten du, Hezkuntza Batzordean eztabaidatu eta bozkatzeko.

Maiatzaren 18an Hezkuntza Laguntzako Espezialisten Talde Eragilearekin eginiko lan-bileran, langile horiek azaldu zuten 2012ko murrizketak atzera bota beharra zegoela, eta 2109/2012 Ebazpena aldatu, zeinak arautzen baitu Hezkuntza Departamentuko hezkuntza-laguntzako langile espezialisten ordutegia. Ebazpenak 9 lanorduko lanaldiak ahalbidetzen ditu, aste gehienekoa 43,5 ordu direla. 2109/2012 Ebazpena aplikatzearen ondorioak izugarriak izan dira:

– Lanaldi osoak desagertu egin dira ia-ia guztiz, kontrataziorik gehienak lanaldi partzialekoak izanda, nahiz eta kasu askotan eskola-ordu guztiak ematen diren lanean. Hezkuntza-premia bereziak dituzten ikasleek jasotzen duten arretaren kalitateak izugarrizko beherakada pairatu du.

– Hezkuntza Laguntzako langile espezialisten ordutegitik desagertu egin dira haiek berezkoak dituzten zenbait eginkizun, zeharkako arreta, material-prestaketa, familientzako informazioa...

– Profesional ezberdinen arteko koordinaziorik ez dago, edo, egonez gero, inprobisazioz egiten da korridoreetan, kasurik gehienetan. Hezkuntza-premia bereziak dituzten ikasleek esku-hartze koordinatua, koherentea, prestatua eta beraiengan zentraturikoa merezi dute.

Hori guztia dela-eta, honako erabaki proposamen hau aurkezten dugu:

1. Nafarroako Parlamentuak Nafarroako Gobernua premiatzen du indargabetu dezan 2109/2012 Ebazpena, eta ordutegia arautzeko horren ordezko beste ebazpen bat negozia dezan langileen ordezkariekin, kontuan hartuko dituena ordutegia, eskola-egutegia, zeharkako arreta eta hezkuntza-laguntzako langile espezialisten prestakuntza.

2. Nafarroako Parlamentuak Nafarroako Gobernua premiatzen du egiturazko postuak plantillako lanpostu huts bihur ditzan, eta berehala ipin daitezen lan publikoaren eskaintzan, behar adinako kopuruan, postu gehieneko kolektiboa funtzionario-lanpostuetan jartzeko eta aldi baterako lanaren tasak ez dezan % 8 gainditu.

Iruñean, 2021eko maiatzaren 19an

Foru parlamentaria: Txomin González Martínez